Virallinen lehti nro C 115 , 14/04/1997 s. 0178



A4-0080/97 Päätöslauselma vuoden 1998 talousarviomenettelyn suuntaviivoista - Pääluokka III - Komissio Euroopan parlamentti, joka - ottaa huomioon nykyiset rahoitusnäkymät, jotka hyväksyttiin osana 29. lokakuuta 1993 talousarviota koskevasta kurinalaisuudesta ja talousarviomenettelyn parantamisesta tehtyä toimielinten välistä sopimusta, ja päätöksen niiden soveltamisesta ((EYVL C 395, 31.12.1994, s. 1)), - ottaa huomioon Edinburghin Eurooppa-neuvoston joulukuussa 1992 määritellyn EU:n omien varojen enimmäismäärän, - ottaa huomioon tilintarkastustuomioistuimen vuosikertomuksen varainhoitovuodelta 1995 ((EYVL C 340, 12.11.1996)), - ottaa huomioon budjettivaliokunnan mietinnön sekä työllisyys- ja sosiaaliasiain valiokunnan, tutkimusta, teknologista kehittämistä ja energia- asioita käsittelevän valiokunnan ja ympäristö-, terveys- ja kuluttajansuojavaliokunnan lausunnot (A4-0080/97), A. katsoo, että kaikilla toimielimillä on velvollisuus käyttää yhteisön varoja tehokkaasti, parhaalla mahdollisella tavalla ja avoimesti, B. katsoo, että tiedotuspolitiikkaa koskeviin toimiin on osoitettava riittävästi varoja ja komission ja parlamentin yksiköiden on toteutettava niitä yhdessä tehokkaasti, C. katsoo, että vuoden 1998 talousarviota on tarkasteltava yhdessä hallitusten välisessä konferenssissa Amsterdamissa kesäkuussa 1997 saavutettavien tulosten kanssa ja siten yksittäisiin otsakkeisiin on jätettävä riittävästi liikkumavaraa; Yleistä 1. Vahvistaa aikomuksensa hyväksyä vuodeksi 1998 talousarvio, joka vastaa paremmin kansalaisten vaatimuksia ja viestii heidän ensiarvoisen tärkeästä tarpeestaan, työllisyyden laajentamisesta finanssi- ja rahapoliittisen tasapainon olosuhteissa, sekä tukea jäsenvaltioita edelleen niiden pyrkimyksissä täyttää Euroopan unionista tehdyssä sopimuksessa talous- ja rahaliiton toteuttamiseksi määrätyt lähentymisperusteet sekä saavuttaa taloudellinen ja sosiaalinen yhteenkuuluvuus; 2. Kehottaa säilyttämään kerrannaisvaikutuksia omaavat hankkeet, jotka tuovat todellista lisäarvoa EU:lle; odottaa komission ehdotusta tarkastaa tai poistaa tiettyjä toimia päällekkäisyyden välttämiseksi ja unionin ensisijaisten tavoitteiden korostamiseksi; katsoo, että yhteisön rahoitusta vaativien ohjelmien ja toimien perinpohjaisen poliittisen ja taloudellisen analysoinnin avulla tämän lähestymistavan pitäisi mahdollistaa eurooppalaisten politiikkojen kehittäminen; 3. Pitää vuoden 1998 talousarvion kokoa koskevaa neuvoston otettua kantaa epärealistisena, mutta voisi sopia neuvoston kanssa yleisestä kohtuullisesta talousarvion lisäyksen määrästä sillä ehdolla, että neuvosto a) on valmis ratkaisemaan ne merkittävät ongelmat, jotka koskevat parlamentin ja neuvoston välisiä suhteita, kuten: - vararahasto maatalouden suuntaviivoille - lainsäädännöllisen perustan ongelma - institutionaaliset näkökohdat, jotka liittyvät toista ja kolmatta pilaria koskeviin budjettikohtiin - menojen erittely parlamentin hyväksymällä tavalla; b) löytää HVK:n yhteydessä hyväksyttävissä olevan ratkaisun parlamentin pyynnöille muuttaa perustamissopimuksessa olevia talousarviota koskevia määräyksiä vähentämättä parlamentin nykyistä budjettivaltaa; c) säilyttää rakennerahastojen puiteasetuksen 12 artiklassa vahvistetut sitoumukset; 4. Odottaa neuvostolta kuitenkin, että se käynnistäisi todellisen vuoropuhelun Euroopan parlamentin kanssa; tällainen vuoropuhelu ei toteutunut vuoden 1997 talousarviomenettelyn aikana, ja kehottaa ECOFIN-neuvostoa tutkimaan vuoden 1998 rahoituksen suuntaviivoja ja ottamaan vastedes vahvemman aseman tulevissa talousarviomenettelyissä; 5. Katsoo, että vuoden 1998 talousarviossa, jossa on lisättävä talousarvion avoimuutta ja hallinnollista tehokkuutta (SEM 2000), on noudatettava ennen kaikkea seuraavia ensisijaisia tavoitteita: a) työttömyyden torjunta sekä sosiaalisen ulottuvuuden ja yhteenkuuluvuuden tehostamiseksi b) pk-yritysten mahdollisuuksien hyväksikäyttö pysyvien työpaikkojen luomiseksi c) laajentumista valmistelevan prosessin aloittaminen d) nuoriso-, koulutus- ja kulttuuriohjelmien kannustaminen; 6. Muistuttaa komissiota siitä, että Euroopan parlamentin BSE-tautia käsittelevän tutkintavaliokunnan antamien ja väliaikaisen yhteisön passitusjärjestelmän tutkintavaliokunnan suositusten mukaisia toimia on rahoitettava vuoden 1998 talousarviosta; 7. Korostaa, että niiden toimien, joilta toistaiseksi puuttuu oikeudellinen perusta tai joiden hyväksymisprosessi on neuvostossa kesken, rahoituksen jatkaminen samoin kuin myös uusiin merkittäviin toimiin ryhtyminen kahden budjettivallan käytön jakavan elimen suostumuksella tekee välttämättömäksi oikeudellisia perustoja koskevan sopimuksen olemassaolon; 8. Muistuttaa tuomioistuimen päätöksen (asia 41/95) ja 21. joulukuuta 1995 tehdyn sopimuksen johdosta, että parlamentin ja neuvoston on vielä vuosittain löydettävä toimiva sopimus luokittelusta; on vakuuttunut, että ad hoc - menettely on aiheellinen kehys tällaiseen sopimukseen pääsemiseen; katsoo kuitenkin, että todellinen ratkaisu luokitteluongelmaan on mahdollinen vasta perustamissopimusten kattavan tarkastamisen yhteydessä, johon liittyy uusi toimielinten välinen tasapaino ja parlamentin aktiivisempi osallistuminen lainsäädäntöprosessiin; 9. Kehottaa komissiota esittämään yhteenvetona kertomuksen siitä, mitä toimenpiteitä on toteutettu vuosien 1996 ja 1997 talousarvioissa määriteltyjen, ympäristönäkökohdat huomioivien menettelyjen suhteen sekä toiminnallisella että henkilöstön tasolla; Otsake 1 - Maatalous 10. Pyytää ad hoc -menettelyn suhteen parantamaan yhteistyötä sekä neuvoston ja komission kanssa että lisäämään yhteistyötä Euroopan parlamentin sisällä tavoitteena hyväksyä joulukuussa kaikkein uusimpiin ennusteisiin perustuva talousarvio varainhoitovuoden aikana tehtävien muutosten vähentämiseksi minimiin; 11. Arvioi, että on välttämätöntä säilyttää tulotuet sen mukaisina, mitä yhteisen maatalouspolitiikan uudistuksen yhteydessä vuonna 1992 määrättiin; päinvastaisessa tapauksessa maaseudun elinkelpoisuuden turvaamiseen pyrkivän politiikan uskottavuus voisi kärsiä; 12. Pitää ehdottoman tärkeänä - jos neuvosto haluaa jälleen saada tiukan talousarvion vuodelle 1998 - että säästöjen on tultava ennusteiden parantamisen lisäksi myös asetusten muuttamisesta, jolla saavutetaan tehokkaampi menojen valvonta; huomauttaa, että maatalouden hintapaketilla on talousarvion kannalta merkittäviä seuraamuksia; muistuttaa komissiota ja neuvostoa siitä, että on noudatettava määrärahoja, joista on äänestetty talousarviossa, ja kehottaa komissiota ryhtymään asianmukaisiin toimenpiteisiin neuvoston 31. lokakuuta 1994 talousarvion kurinalaisuudesta tekemän päätöksen (94/729/EY) ((EYVL L 293, 12.11.1994, s. 14)) mukaisesti; 13. Kehottaa komissiota ympäristönäkökohtien huomioon ottamiseksi maataloudessa ottamaan YMP:ssä paremmin huomioon ympäristövaatimukset; Otsake 2 - Rakenteelliset toimet 14. Toteaa, että tavoitetta 2 koskevissa rahoitusnäkymissä edellytetään maksusitoumusten sitovaa vajaan kahdeksan prosentin kasvua vuonna 1998; katsoo, että rakennerahastot auttavat osaltaan huomattavasti vahvistamaan edunsaaja-alueiden taloutta ja että koheesiorahasto auttaa edunsaajajäsenvaltiota täyttämään Maastrichtin perusteet; 15. Vahvistaa, että rakennepolitiikan jatkaminen on välttämätöntä, kuten Edinburghin Eurooppa-neuvoston kokouksessa esitettiin, mutta ilmaisee kuitenkin huolensa maksujen toimeenpanoasteesta verrattuna tässä otsakkeessa käytettävissä oleviin maksusitoumusmäärärahoihin ja pyytää komissiota ryhtymään perinpohjaiseen tutkimukseen ja - pitäen silmällä suunniteltua rakennerahastoja koskevien asetusten tarkistamista 31. joulukuuta 1999 mennessä - tekemään ehdotuksia, jotka myötävaikuttavat niiden järkiperäistämiseen ja niiden tehokkuuden lisäämiseen; 16. Kehottaa komissiota ottamaan EMOTR:n ohjausosaston (B2-180) vielä laajemmin mukaan tähän prosessiin noudattaen Euroopan ympäristöstandardeja sekä kytkemällä menot ympäristövaikutuksiin; Otsake 3 - Yhteisöpolitiikat 17. Pyytää komissiota ja neuvostoa edistämään kulttuuri- sekä koulutusohjelmia ja ammatillisen koulutuksen ohjelmia Euroopan tasolla; tunnustaa tarpeen kehittää nuorille tarkoitettuja toimenpiteitä erityisesti yhteispäätösmenettelyssä hyväksyttyjen kiinnostavien ohjelmien avulla; pitää myönteisenä komission vähän aikaa sitten antamaa ehdotusta eurooppalaisesta vapaaehtoispalvelusta vuoden 1996 talousarviomenettelyn aikana aloitetun kahden vuoden pilottijakson jälkeen; 18. Katsoo, että parlamentin vaatima uusi tiedotuspolitiikka on alkanut kehittyä ohjauskomiteoiden työn kautta; pyytää komissiota jatkamaan tätä toimielinten välisen yhteistyön muotoa tiedotuskampanjoiden lisäksi myös yleisessä tiedotustoiminnassa; katsoo kuitenkin, että edistys olisi tapahduttava toimielinten välisen yhteistyön kautta, jotta saavutetaan yhtenäisen ja johdonmukaisen eurooppalaisten toimielimien tiedotuspolitiikan tavoite kaikissa jäsenvaltioissa; 19. Hylkää jatkossakin neuvoston kielteisen lähestymistavan sosiaalipolitiikan alalla ja on lujasti päättänyt rahoittaa valmistelevia toimia tai pilottihankkeita, jotka liittyvät sosiaaliseen syrjäytymiseen, vanhuksiin, vammaisiin ja perheeseen ja kansalaisyhteiskuntaan paluun rohkaisemiseen; kehottaa löytämään ratkaisun kansalaisjärjestöjen toimintojen ja verkkojen turvaamiseksi Euroopan tasolla; 20. Huomauttaa, että sosiaalialan toimenpiteiden määrärahat, mukaan lukien yhtäläisten mahdollisuuksien toteuttamiseen tarkoitetut määrärahat, eivät aikaisempina varainhoitovuosina ole olleet riittävän yhdenmukaisia unionin julkilausumien kanssa, joissa se sitoutuu työttömyyden torjuntaan; pyytää siten komissiota kehittämään pilottihanketta työllisyyden edistämiseksi «kolmannen järjestelmän» kautta, joka hyväksyttiin vuoden 1997 talousarviossa; 21. Pitää korostetun tärkeänä, että Euroopan unionin talousarvio vastaa Euroopan kansalaisten uusiin tarpeisiin ja että se edistää käytännössä työpaikkojen luomista sekä suoranaisesti että tukemalla pk-yrityksiä; katsoo erityisesti, että Euroopan pkt-politiikkaa on yhteensovitettava paremmin komission yksiköiden välillä tehokkuuden lisäämiseksi; 22. Pyytää komissiota tarkastamaan, että kaikki virastot ovat toteuttaneet tarvittavat toimenpiteet varainhoitoasetusten yhdenmukaistamisesta annetussa mietinnössä vaadittujen muutosten käyttöön ottamiseksi varainhoitoasetuksen 142 artiklan vaatimusten mukaisesti ja kehottaa komissiota esittämään vastaavasti muutosehdotuksia; korostaa, että on pikaisesti esitettävä komission jäsenen Bangemannin lupaama kertomus oidenkin virastojen keräämien maksujen asemasta ja niiden suhteesta unionin yleisiin tuloihin; muistuttaa komissiota budjettivallan käyttäjän päättäväisyydestä sen suhteen, että kaikkien uusien virastojen perustamisasetusten tulisi olla samansuuntaisia unionin mallin kanssa, josta Euroopan ammatillisen koulutuksen kehittämiskeskuksen ja Euroopan elin- ja työolojen kehittämissäätiön voidaan katsoa olevan esimerkkejä; 23. Katsoo, että Euroopan laajuisten verkkojen rahoittaminen on välttämätöntä ja tärkeimpien kuljetusyhteyksien lisäksi on tarkoituksenmukaista keskittyä korkean teknologian satelliittiverkkoihin, joiden mahdollisuudet toisaalta luoda työpaikkoja ja toisaalta pysyä kosketuksissa maailman huippuun ovat suuret; 24. Toteaa, että parlamentin vuoden 1997 talousarviomenettelyn aikana harjoittaman painostuksen ansiosta komissio ja neuvosto esittävät ja hyväksyvät vihdoin monivuotisia ohjelmia oikeus- ja sisäasioiden alalla Euroopan parlamentin suositusten mukaisesti; pahoittelee kuitenkin sitä, että neuvosto ei kuullut sitä jo hyväksytyistä ohjelmista, ja olettaa neuvoston muuttavan tätä menettelyä ja kuulevan sitä ennen uusien ohjelmien hyväksymistä; 25. Ilmoittaa olevansa halukas osallistumaan aktiivisesti kattavan ja koko Euroopan tasolla noudatettavan politiikan aloittamiseen järjestäytyneen rikollisuuden torjumiseksi kaikissa muodoissaan, erityisesti yhdenmukaistetun politiikan avulla rahanpesun ja kansainvälisten petollisten menettelyjen torjumiseksi ja yhteensovitetun politiikan avulla lasten seksuaalisen hyväksikäytön torjumiseksi sekä parantamalla poliisi- ja oikeusviranomaisten välistä yhteistyötä; korostaa, että tämä koko Euroopan tasolla tapahtuva yleinen toiminta muodostaa puitteet työlle, jota yhteisö tekee erityisesti taloudellisten etujensa suojelemiseksi Euroopan unionista tehdyn sopimuksen ensimmäisessä pilarissa määritellyillä keinoilla; 26. Pitää valitettavana komission varovaista ehdotusta ja neuvoston kielteistä lähestymistapaa EY:n neljännen tutkimusta, teknologista kehittämistä ja esittelyä koskevan puiteohjelman suhteen; muistuttaa niitä tällaisen rahoituksen aidosta tarpeesta ja katsoo, että vähimmäistarpeiden kattamiseen tarvitaan 200 miljoonaa ecua (100 miljoonaa ecua vuoden 1997 talousarvioon ja 100 miljoonaa ecua vuoden 1998 talousarvioon); 27. Pitää ensisijaisena sitä, että yhteisö edistää tutkimusta ja teknologista kehitystä, myötävaikuttaakseen Euroopan teollisuuden kilpailukykyyn ja työllisyyden, kasvun ja kestävän kehityksen luomiseen; katsoo, että yhteisön asianmukaisesti rahoittamat toimet ovat tarpeen energia-alalla, etenkin energian hyötysuhteen ja uudistuvien energialähteiden osalta, jotta pystyttäisiin täyttämään yhteisön Riossa 1992 ja Berliinissä 1994 kantaakseen ottamat poliittiset velvoitteet; Otsake 4 - Toimet yhteisön alueen ulkopuolella 28. Korostaa, että unionia lähellä olevien maiden avustamiseksi tehdyt ponnistukset eivät saa johtaa enää vähiten kehittyneille maille suunnattujen määrärahojen reaalimäärien lisävähennyksiin; muistuttaa tässä yhteydessä parlamentin pitkäaikaisesta sitoutumisesta kumppanuuteen kehittyvien maiden kanssa sekä AKT-maiden ja EU:n välisen sopimuksen että EU:n talousarvion kautta rahoitettujen yhteistyöpolitiikkojen välityksellä; korostaa, että se tulee pysymään valppaana EU:n avustuspyrkimysten laadun ja avustuksen hallinnoinnin tehokkuuden suhteen; 29. Palauttaa mieliin 26. lokakuuta 1995 antamansa päätöslauselman ((EYVL C 308, 20.11.1995, s. 116)) 33 kohdassa mainitun päätöksen toimittaa kolmen tärkeimmän ohjelman, PHAREn, TACISin ja MEDAn, väliarvio 30. kesäkuuta 1997 mennessä, jotta voidaan päättää vuoden 1997 jälkeen käyttöön otettavista määrärahoista; katsoo, että PHARE- ja TACIS- ohjelmien suhteen tavoitteet tulisi arvioida uudelleen parlamentin esittämän arvostelun ja tähän mennessä saavutettujen, pettymyksen tuottaneiden tulosten valossa pitäen mielessä tarpeen kiinnittää erityistä huomiota rakenteellisen sopeutumisen yhteiskunnallisiin seurauksiin, jotka on nykyisin jätetty huomiotta, ja pidättää itsellään oikeuden tehdä yksityiskohtaisempia ehdotuksia tässä suhteessa; ilmaisee huolestuneisuutensa sopimuksia odottavien PHARE- ja TACIS-ohjelmien sitoumusten kasvavan määrän suhteen, joka jo nyt vastaa yli 3 miljardia ecua; pyytää komissiota antamaan yksityiskohtaista tietoa kaikesta PHARE-, TACIS- ja MEDA-maiden tai niissä olevien järjestöjen saatavilla olevasta rahoituksesta muualla talousarviossa kuin otsakkeessa 4; 30. Korostaa tarvetta luoda ennen jäsenyyden voimaantuloa sopiva instrumentti, joka ottaa huomioon rahoitusnäkymät ja voimassa olevan toimielinten välisen sopimuksen, ja jonka tulee - perustua pyydetyn väliaikaisen arvioinnin tuloksiin - ottaa huomioon hakijamaiden erilaiset tarpeet - keskittyä selkeästi määriteltyihin hankkeisiin - välttää päällekkäisyyttä yhteisön muiden rahoitusten kanssa - taata tarvittavat edellytykset menoerien toteutukselle ja valvonnalle; 31. Muistuttaa budjettivallan käyttäjän päätöksestä mahdollistaa ulkopuolisen henkilöstön palvelukseen ottaminen toimintamäärärahoilla tavoitteena ohjelmien toteuttamisen ja seurannan parantaminen; vuoden 1997 budjettikohtiin liittyvien selvitysosien viittausten mukaisesti kehottaa komissiota esittämään yksityiskohtaista tietoa tällaisten määrärahojen käytöstä sen arvioimiseksi, kannattaako tätä lähestymistapaa jatkaa; 32. Palauttaa mieliin 16. tammikuuta 1997 antamansa päätöslauselman ((Kyseisen istunnon pöytäkirja, osa II, kohta 11)) komission tiedonannosta neuvostolle ja Euroopan parlamentille «Euroopan unioni ja Latinalainen Amerikka: yhteistyökumppanuuden vahvistamisen nykytilanne ja tulevaisuudennäkymät 1996 - 2000" ja tunnustaa, että on tarpeen lisätä tälle alueelle osoitettuja määrärahoja; 33. Kehottaa entisen Jugoslavian tilanteeseen liittyen komissiota ja paikan päällä olevia viranomaisia antamaan kaikille kansalaisille mahdollisuuden saada apua maan jälleenrakentamisessa sekä tehostamaan viimeinkin nykyisiä toimenpiteitä etenkin miinojen raivaamisen ja asuntojen rakentamisen osalta ja luomaan siten suotuisat olosuhteet sotapakolaisten vapaaehtoisen paluun mahdollistamiseksi; kehottaa komissiota antamaan budjettivallan käyttäjälle kaiken aiheellisen tiedon Bosnia-Hertsegovinan lahjoittajamaiden konferenssin rahoitustilanteesta - unioni on tällä hetkellä merkittävin avunantaja - jotta voidaan tarjota järjestelmällinen ja tarkka arvio Euroopan kansalaisten varojen käytöstä; 34. Tunnustaa kansalaisjärjestöjen huomattavan ja riippumattoman osuuden kehityspolitiikassa ja yhteisön alueen ulkopuolella toteutettavissa toimissa; odottaa saavansa yhteisön kansalaisjärjestöjen osallistumista koskevan arviointikertomuksen toukokuuhun 1997 mennessä; katsoo aiheelliseksi arvioida yhteisön politiikan tehokkuutta elintarvikeavun ja humanitaarisen avun osalta; 35. Uskoo, että olisi vahvistettava eurooppalaista yhteistyötä yhteisen ulko- ja turvallisuuspolitiikan puitteissa; pitää ehdottoman tärkeänä, että kaikille yhteisille päätöksille osoitetaan riittävä rahoitus edellytysten luomiseksi toimien onnistumiselle; kehottaa neuvostoa ja komissiota kuitenkin sopimaan vähimmäisvaatimuksista, jotka koskevat rahoitusselvityksen esittämistä jokaisen päätösluonnoksen yhteydessä, budjettivallan käyttäjän asianomaisten päätösten nopeuttamiseksi; Otsake 5 36. Toteaa, että vuonna 1998 on käytettävissä 4 541 miljoonan ecun liikkumavara tämän otsakkeen alla; tuo esille huolensa talousarviosta rahoitettavien eläkkeiden ja varhaiseläkkeiden kehityksestä; kehottaa uudelleen komissiota tekemään ehdotuksia eläkejärjestelmän muuttamiseksi pääomakate-periaatteen mukaisesti viimeistään tämän vuoden puoleenväliin mennessä; 37. Pitää myönteisenä komission aikomusta toteuttaa positiivisia toimenpiteitä työntekijöiden siirtämiseksi; kehottaa komissiota - saatuaan odotettavissa olevan kertomuksen aiheesta - arvioimaan uudelleen tarpeen täydentää määrärahojen muuttamista toimiksi koskevaa politiikkaa vuoden 1992 «screeningin» perusteella; 38. Muistuttaa, että Eurooppa-koulut esittävät ennen vuoden 1998 talousarvion ensimmäistä käsittelyä Eurooppa-koulujen rahoitus- ja kehittämisstruktuuria käsittelevän raportin, jossa otetaan huomioon etenkin seuraavaa: unionin taloudellinen osallistuminen ottaen huomioon kategoria V:n kokonaiskehitys; koulujen laajentamisen kustannus- ja hyötysuhde ottaen huomioon tulevat laajennukset; jäsenvaltioiden taloudellinen yhteisvastuu, joka liittyy opetushenkilökunnan ja muun virkakunnan tehtäviä koskeviin erityissäännöksiin; 39. Odottaa komission esittävän vuoden 1998 talousarviomenettelyn kuluessa kertomuksen edustustoista vastaavan yksikön rakenneuudistuksessa saavutetusta edistyksestä noudattaen periaatetta voimakkaammasta läsnäolosta alueilla, joilla EU:n taloudelliset sitoumukset ovat suuremmat, edustustojen keskittämisen ja alueellistamisen periaatetta ja periaatetta, jonka mukaan esitetään aidon eurooppalaisen ulkopoliittisen yksikön perustamissuunnitelma; 40. Kehottaa komissiota avoimemman hallinnon saavuttamiseksi - osoittamaan alustavassa talousarvioesityksessään käytännön toimenpiteet sen välttämiseksi, ettei tulevaisuudessa synny tilannetta, jossa erityisen suuri määrä sitoumuksia on keskittynyt varainhoitovuoden loppuun kolmansien maiden kanssa tehtävässä yhteistyössä ja joka ei edistä hyvää hallintoa, kuten SEM 2000 -asiakirjassa on esitetty, - antamaan tietoja yksiköiden rakenneuudistuksesta, kuten vuoden 1997 talousarvion hyväksymisen yhteydessä pyydettiin, erityisesti UCLAF:n suhteen, - esittämään pyynnölleen virkamatkakuluja koskevista määrärahoista perustelut toiminta-aloittain, mukaan lukien tutkimus ja ammatillisen koulutuksen kustannukset, - ilmoittamaan toimet, jotka on toteutettu sen varmistamiseksi, että unionin toimielinten hallussa jäsenvaltioissa olevista rakennuksista ei tarvitse maksaa kiinteistöveroja, tilintarkastustuomioistuimen kertomuksen johtopäätösten mukaisesti, - kuvaamaan tavaroita inventoitaessa toteutettuja toimenpiteitä, mukaan lukien toimenpiteet, jotka liittyvät jäsenvaltioihin avattuihin toimistoihin, kiinteistösopimusten hallintoa koskeviin järjestelyihin ja kiinteistökantaansa kuuluviin rakennuksiin; 41. Kehottaa puhemiestään välittämään tämän päätöslauselman neuvostolle ja komissiolle sekä muille toimielimille ja unionin hajautetuille elimille.